Eva Dögg Sigurgeirsdóttir lærði af móður sinni að sjá ávallt það jákvæða í öllu . Það kom sér vel þegar hún missti aleiguna og þurfti að byrja alveg upp á nýtt . Nú stendur hún aftur á krossgötum en sér spennandi tækifæri framundan . Eva Dögg líklegast þekktust fyrir glæsilegan fatastíl og næma tilfinningu fyrir tísku og útliti . En það er bara yfirborðið , þessi kona stendur að baki mörgum af frumlegustu og skemmtilegustu leiðum til markaðssetningar er farnar hafa verið á Íslandi . Þótt jákvæðni hennar og brosmildi geri hana eftirminnilega hefur hún oft haft ástæðu til að bíta fast á jaxlinn þegar erfiðleikar hafa bankað upp á . Hún hefur reynslu af því að koma út á vinnumarkaðinn aftur eftir að hafa tekið sér hlé til að sinna yngstu drengjunum sínum . „ Ég á fjögur börn og þrjú stjúpbörn , elsti sonur minn , Fannar , er að verða tuttugu og fimm ára , Sara , dóttir mín , er nítján og svo á ég Bjarna Gabríel , tíu ára og Viktor Áka sem er sex ára . Eftir að sá næstyngsti fæddist langaði mig til bæta við námi og skellti mér í MBA-nám við Háskólann í Reykjavík . En á þeim tíma vann ég sem markaðsstjóri Smáralindar . Þegar ég var að útskrifast úr MBA-náminu varð ég ófrísk af yngsta drengnum og þegar hann fæddist langaði mig að geta verið heima hjá honum lengur en sex mánuði og í raun hjá þeim báðum og sagði því upp starfi mínu hjá Smáralind og ákvað í kjölfarið að opna aftur vefinn tiska.is . Eftir nokkur ár í harki við að reyna að afla tekna í gegnum vefmiðil ákvað ég að fara aftur út á vinnumarkaðinn en þá fattaði ég að ég var eiginlega búin að missa af velgenginslestinni enda var ég þá orðin fjörutíu og fimm ára . “ Eftir fertugt finnst mörgum konum þær hins vegar hafa náð hápunkti færni sinnar og getu . Börnin eru orðin sjálfstæðari og þær því frjálsari að því að sinna sínum hugðarefnum . „ Ég er sammála því , “ segir Eva Dögg , „ og þá líður konum einnig best með sjálfar sig . Flestar þekkja orðið vel styrkleika sína og veikleika á þessum aldri , auk þess sem konum hefur tekist ýmislegt og skilað mörgu vel af sér . Þær hafa náð sátt og eru þakklátar fyrir hvern dag . Fordómar gagnvart aldri leynast hins vegar á mörgum stöðum og Eva Dögg varð vör við það . „ Ég mætti ákveðnum viðbrögðum víða þar sem ég sótti um . Eitt sinn tók á móti mér í atvinnuviðtali ungur strákur , svona sölumanns töffaratýpa sem vann fyrir starfsráðningarfyrirtæki hér í borg . Í lok viðtalsins sagði hann við mig : „ Nei , þeir vilja örugglega eitthvað nýtt og ferskt . “ Eftir á að hyggja efast ég stórlega um að umsóknin mín hafi borist atvinnurekandanum sem var að auglýsa þetta starf . Ég man að ég hugsaði með mér eftir viðtalið , já , er ég bara á síðasta söludegi ? Ég datt í smávegis niðurrif en fann þetta að vísu líka þegar ég fór í viðtal þar sem kona sem tók viðtalið fór að spyrja mig spurninga sem komu viðtalinu ekkert við . “ Í Evu Dögg býr mikið frumkvöðlaeðli en það sýndi sig ekki hvað síst þegar hún setti á stofn eina fyrstu netverslun á Íslandi með fatnað og fylgihluti . Hún sló í gegn og margir höfðu áhuga á að fjárfesta í fyrirtækinu . Ekki stóðu allir við sitt og Eva og fyrri maður hennar misstu aleiguna í kjölfarið . „ Það er ákveðið sjokk en frumkvöðlar lenda í slíku . Þessi vitleysa að gangast sjálfur í ábyrgð eða fá til þess ættingja eða vini á náttúrlega ekki að eiga sér stað . Til allrar lukku var það ekki þannig hjá okkur . Það voru bara við tvö . Við vorum með gott tekjuhlið þegar við byrjuðum með fyrirtækið , vorum búin að ljúka námi og höfðum bæði gengt góðum störfum . En við vorum skrifuð fyrir þessu og eðli málsins samkvæmt tókum við ein ábyrgð á því . “ Þetta var auðvitað áfall en Eva gafst ekki upp . „ Eftir að Internet-loftbólan sprakk leið mér þannig að ég gæti ekki byrjað aftur en svo bara leysir lífið sig sjálft ef maður trúir og er jákvæður og þakklátur . Það eru alltaf tækifæri maður þarf bara að elta þau og ná í þau . “ Meira um þessa mögnuðu kona má lesa í nýjasta tölublaði Vikunnar . Mynd : Aldís Pálsdóttir Förðun : Silja Dröfn Jónsdóttir Hár : Þuríður Hildur Halldórsdóttir á Onix Fatnaður : Í einkaeigu , nema skyrta og buxur úr Boutique Bella .